《蕃方为纪游之诗未就知府寺簿先生宠示佳句敢辄次韵》
宋代·赵蕃

兹因谋道来，不为看山新。看山虽云新，图画犹昔人。

虚亭十日留，欲出凡几巡。隔江树差差，俯槛波粼粼。

终藉席间语，乃涤胸中尘。况兹篮舆行，攀崖陟嶙峋。

是知竹使符，不异丘壑身。世人何不察，百伪嫌一真。

而我孤拙者，崎岖聿其轃。话言听矻矻，书札胜频频。

先生今徐州，愚非欧阳陈。庶因唱酬诗，牵联诏无泯。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。